钦定古今图书集成/明伦汇编/氏族典/第522卷 > 薛奎
## 钦定古今图书集成/明伦汇编/氏族典/第522卷 > 薛奎

按《宋史薛奎传》，“奎字宿艺，绛州正平人。父化光，善数
术。奎举进士及第，为隰州军事推官，徙仪州推官，改
大理寺丞，知莆田县，请蠲南闽时税咸鱼蒲草钱。迁
殿中丞、知长水县，徙知永州，为殿中侍御史，出为陕
西转运使。未几，改尚书户部员外郎、淮南转运副使，
迁江淮制置发运使，疏漕河，废三堰，以便饷运。进吏”
部员外郎，改户部郎中、知延州，权知开封府。为政严
敏，击断无所贷，帝益加重。使契丹，还，迁右谏议大夫、
权御史中丞。上疏论“择人求治、崇节俭、屏声色”，凡十
数事。后知并州，改秦州。召为龙图阁学士，权三司使，
遂参知政事，迁尚书礼部侍郎。得喘疾，数辞位，罢为
户部侍郎、资政殿学士、判尚书都省，寻卒，谥简肃。奎
性刚，不苟合，遇事敢言。